**«ΙΜΑΡΕΤ ΚΟΜΟΤΗΝΗΣ: ΣΥΝΤΗΡΗΣΗ ΜΝΗΜΕΙΟΥ ΚΑΙ ΕΚΚΛΗΣΙΑΣΤΙΚΗΣ ΣΥΛΛΟΓΗΣ – ΑΝΑΔΕΙΞΗ ΠΕΡΙΒΑΛΛΟΝΤΟΣ ΧΩΡΟΥ»**

Το έργο «ΙΜΑΡΕΤ ΚΟΜΟΤΗΝΗΣ: ΣΥΝΤΗΡΗΣΗ ΜΝΗΜΕΙΟΥ ΚΑΙ ΕΚΚΛΗΣΙΑΣΤΙΚΗΣ ΣΥΛΛΟΓΗΣ – ΑΝΑΔΕΙΞΗ ΠΕΡΙΒΑΛΛΟΝΤΟΣ ΧΩΡΟΥ» εντάχθηκε στο Επιχειρησιακό Πρόγραμμα «Ανατολική Μακεδονία Θράκη 2014 -2020» με προϋπολογισμό 616.000 €, χρηματοδότηση από το Ευρωπαϊκό Ταμείο Περιφερειακής Ανάπτυξης και Δικαιούχο την Εφορεία Αρχαιοτήτων Ροδόπης.

Στο κέντρο της πόλης της Κομοτηνής, πολύ κοντά στον νοτιοανατολικό κυκλικό πύργο του Βυζαντινού Κάστρου Κομοτηνής, στην οδό Ξενοφώντος, βρίσκεται το κτηριακό συγκρότημα του Εκκλησιαστικού Μουσείου ΙΜΑΡΕΤ («πτωχοκομείο»), το οποίο ήταν συγκρότημα θρησκευτικού και φιλανθρωπικού χαρακτήρα, χρονολογείται στο δεύτερο μισό του 14ου αι. και η ίδρυση του συνδέεται με τον Γαζή Εβρενός Μπέη, σημαντικό στρατηλάτη της πρώιμης Οθωμανικής περιόδου. Η σημαντικότητά του έγκειται στο ότι αποτελεί το παλαιότερο σωζόμενο οθωμανικό μνημείο των Βαλκανίων, με ενδιαφέρουσα και άρτια αρχιτεκτονική επίλυση, συνδυάζοντας στοιχεία της βυζαντινής και πρώιμης οθωμανικής εποχής, όπου ήταν έντονη η ανάμνηση της βυζαντινής αρχιτεκτονικής. Αποτελεί μια προσεγμένη και στιβαρή κατασκευή, με πρωτότυπη κάτοψη, μοναδική του είδους στον ελλαδικό χώρο. Αποτελείται από τρία κτίσματα διαφορετικού προσανατολισμού με περιβάλλοντα χώρο και έχει δυο ενεργές εισόδους σε αυτόν. Στόχοι του έργου είναι:

1. Η βελτίωση της λειτουργικότητας και η αύξηση της επισκεψιμότητας του Εκκλησιαστικού μουσείου.
2. Η αισθητική αναβάθμιση και ανάδειξη του μνημειακού συνόλου και του άμεσου περιβάλλοντος χώρου
3. Η ανάπτυξη ενός υπαίθριου ελεύθερου χώρου σε ελκυστικό πολιτιστικό περιβάλλον με ποιοτικά χαρακτηριστικά.
4. Η προσπελασιμότητα για άτομα με αναπηρία (ΑμεΑ) σε όλους τους εκθεσιακούς χώρους.
5. Η συντήρηση και εξυγίανση των δομών που έχουν υποστεί φθορά από εξωγενείς παράγοντες.
6. Η αναβάθμιση της ποιότητας και της ποσότητας του φωτισμού.

Το έργο αντιμετωπίζει τις ανάγκες του μνημείου για στερεωτικές επεμβάσεις, αποκατάσταση και προσβασιμότητα σε τμήματα, στα οποία αυτή δεν είχε διασφαλιστεί. Με τον τρόπο αυτό ολοκληρώνεται η συνολική εικόνα του μνημείου που είναι αναγκαία για την πρόσληψη της σημασίας του και της ιδιαίτερης αξίας του τόσο από τους κατοίκους της πόλης όσο και από τους επισκέπτες.